Tristesa

Si tue abba esseres, o tristura,
cantu oltas m’haias annegadu
ca su coro cun doppia misura
mi l’hasa medas bias pienadu.

T’hap’inveces suzzadu a ticcu a ticcu
che una tazza ’e saba piena
comente a chie de su sidi siccu
buffat abba currente in frisca vena.

Tue m’imprimis sa serenidade
in su cantu e in s’anima finesa
ca non bessit umana bonidade
chi tue non corones, o tristesa.